ร้าน ลลลล ลำลำลับแล เป็นร้านที่มีต้นกำเนิดมาจากเมืองลับแลอุตรดิตถ์ มีสาขามากมายทั่วประเทศ ล่าสุดเพิ่งมาถึงเชียงใหม่สาขาแรกที่แม่โจ้เมื่อประมาณเดือนมค.ที่ผ่านมา ปัจจุบันสาขาใหม่หลังมช.เพิ่งเปิดตัวไปเมื่อเดือนสค.ที่ผ่านมา พอทราบข่าวเลยแวะมากิน ตัวร้านสาขานี้ตั้งอยู่หลังมช. เลยประตูวิศวะมาเกือบๆ 400 ม.ได้ โดยที่ตัวร้านอยู่เลยร้านกาแฟรสนิยมมานิดหน่อยก่อนถึงทางขึ้นดอย มาได้ตามแผนที่ในวงในได้เลย เป็นร้านเล็กๆอยู่ข้างนอก โต๊ะไม่ได้มีเยอะ จอดรถข้างทาง จากการสอบถามทราบว่าร้านเปิดทุกวันตั้งแต่ 10.00 - 17.00 น. ประมาณ 5 โมงกว่าๆร้านก็จะปิดแล้ว เมนูมีแต่ก๋วยเตี๋ยวต้มยำหรือน้ำใส ลวกจิ้ม ยำ เกาเหลา ราคาเริ่มที่ 30 35 บาทขึ้นไป ทุกเมนูถ้าเพิ่มชีสคิด 10 บาท เพิ่มไข่ลวก 5 บาท มาร้านครั้งแรกลองไป 3 อย่าง น้ำดื่มน้ำแข็งฟรี
- บะหมี่ต้มยำหมู + ชีส + ไข่ลวก 55 บาท ปริมาณกำลังดี เกี๊ยวกรอบหอมอร่อย น้ำแซ่บนิดๆ รสหวานนำเด่น หอมตะไคร้ ไม่ค่อยเปรี้ยวนัก เส้นบะหมี่เหนียวนุ่มอร่อยดี ชีสมันหอมไม่เค็ม ลูกชิ้นนิ่มรสชาติธรรมดาเหมือนลูกชิ้นหมูที่ก้อนใหญ่ๆแป้งเยอะนิดๆ เครื่องในและหมูชิ้นนิ่มไม่คาว โดยรวมอร่อยดี แนะนำ ให้ 3.9/5
- ยำเกี๊ยวกรอบ 30 บาท ปริมาณสมราคา รสหวานนำเช่นกัน กลิ่นมะขามเปียกเด่นกว่าเพื่อน แทบจะไม่เผ็ดเลย น้ำยำหอมตะไคร้เหมือนเดิม เกี๊ยวทอดหอมกรอบไม่อมมัน อร่อยดี รองมาด้วยถั่วงอกและถั่วฝักยาว กินรวมกันใช้ได้อยู่ แนะนำเหมือนกัน ให้ 3.7/5
- เส้นเล็กต้มยำหมึกยัดไส้เพิ่มชีส 80 บาท น้ำหวานน้อยกว่าถ้วยแรก แต่ก็ยังหวานนำอยู่ดี เปรี้ยวบ้างนิดๆ เส้นเล็กได้เยอะเหนียวนุ่มกำลังดี หมึกกรอบสด เหนียวไม่มาก ไม่คาว ยัดด้วยหมูสับรสพริกไทยดำออกเค็มนิดๆ กินรวมกันอร่อยเช่นกัน แนะนำและให้ 3.8/5
มากินร้านนี้ครั้งแรกบอกเลยว่าแนะนำจริงๆ อารมณ์ก๋วยเตี๋ยวชีสร้านนี้เป็นแบบเดียวกับร้านก๋วยเตี๋ยวคุณแม่ที่อยู่บนถ.ช้างเคี่ยน-เจ็ดยอด รสชาติของร้านนี้จะหวานมากกว่าและแซ่บน้อยกว่า แต่ใช้ชีสโปะหน้าแบบเดียวกันเลย ตัวร้านใหม่ สะอาด มีแมลงวันนิดหน่อย ได้ไวกลางๆ ปริมาณกำลังดี ของสด ไม่คาว เป็นร้านเปิดใหม่ที่มีคนแวะเวียนมากินเรื่อยๆไม่ขาดสาย โต๊ะเกือบเต็มตลอด ไม่ต้องกลัวของหมดเหมือนร้านก๋วยเตี๋ยวคุณแม่ที่ถ้าไปช้าของหมดแน่นอน มาลองกันได้ ร้านมีหลายสาขาทั่วไทยจริงๆ